|  |
| --- |
| Φιλοσοφικός Λόγος |
| 4η ενότητα (10η-11η ώρα) |
|  |
| Σελίδες 80-83 |
|  |

Φιλοσοφικός Λόγος

**4η ενότητα (10η-11η ώρα)**

**ΕΡΜΗΝΕΥΤΙΚΑ**

Στην παρούσα ενότητα ο Πρωταγόρας ανταποκρίνεται στην πρόκληση που με ειρωνικό τρόπο είχε εκδηλώσει στην 1η ενότητα[[1]](#footnote-1) ο Σωκράτης, όταν είχε εκφράσει την άποψη ότι σύμφωνα με τη γνώμη του η αρετή δεν είναι διδακτή, δεν είναι δηλ. δυνατό να διδαχθεί[[2]](#footnote-2). Την άποψή του αυτήν ο Σωκράτης τη στηρίζει με δυο επιχειρήματα:

# ερωτήσεις

• • •

1) Ποια είναι τα στάδια εξέλιξης του ανθρώπινου είδους που παραθέτει ο Πρωταγόρας; Πόσο έχουν επαληθευτεί επιστημονικά από τη νεότερη επιστήμη;

2) Ποιο λογικό σφάλμα διαπράττει ο Πρωταγόρας ή ο Πλάτων στη διήγηση της δημιουργία του δικαίου;

3) πολιτική αρετή, αἰδώς και δίκη, ίδρυση πόλεων: Συνδυάστε τις έννοιες εξηγώντας τη διαδικασία δημιουργίας σύγχρονων και πολιτισμένων κοινωνιών.

4) οὐ γὰρ ἂν γένοιντο πόλεις, εἰ ὀλίγοι αὐτῶν (αἰδοῦς καὶ δίκης) μετέχοιεν: Η άποψη αυτή αναφέρεται μόνο σε δημοκρατικά πολιτεύματα ή σε όλα; Να αιτιολογήσετε την απάντησή σας

α) Στις λαϊκές συνελεύσεις οι Αθηναίοι δέχονται να ακούγεται η άποψη όλων των πολιτών, ακόμη και των πιο αμόρφωτων.

β) Οι ίδιοι οι πολιτικοί ηγέτες δεν κατορθώνουν να διδάξουν στα παιδιά τους την *εὐβουλίαν*, όπως ονομάζει ο Πρωταγόρας την πολιτική αρετή.

Ο Σωκράτης, όπως έχει επισημανθεί, για να υπερασπιστεί τη θεωρία του σχετικά με την ενότητα των αρετών, χρησιμοποιεί φόρμουλες που φαίνονται να βρίσκονται σε απελπιστική ασυμφωνία και με την κοινή λογική και με τις διαδικαστικές βάσεις της ίδιας του της διαλεκτικής.[[3]](#footnote-3)

Σε αυτές τις αντιρρήσεις του Σωκράτη ο Πρωταγόρας θα απαντήσει με τον μύθο του Προμηθέα και του Επιμηθέα όσον αφορά την πρώτη, και με ένα *λόγον* στον οποίο θα αναπτύξει το εκπαιδευτικό σύστημα της Αθήνας, η ύπαρξη του οποίου τεκμηριώνει την άποψή του ότι η αρετή είναι διδακτή.

Αρχίζοντας, λοιπόν, από τη 2η διδ. ενότητα του σχολ. εγχειριδίου παρουσιάζει τη γέννηση και την οργάνωση του κόσμου από τον Προμηθέα και τον Επιμηθέα σύμφωνα με την εντολή και τις κατευθύνσεις του Δία. Αφού παρουσιάσει και τη φιλάνθρωπη πράξη του Προμηθέα να κλέψει από τους θεούς τη φωτιά και την *ἔντεχνον σοφίαν*, για να προστατεύσει το ανθρώπινο γένος από την παντελή στέρηση κάθε αμυντικού μέσου, στην οποία το είχε εγκαταλείψει ασύνετα ο Επιμηθέας, μεταβαίνει στην παρούσα 4η ενότητα στην εξιστόρηση των βημάτων του ανθρώπινου πολιτισμού από την άγνοια και την αδυναμία στην οργανωμένη και δίκαιη κοινωνία. Ο μύθος του Πρωταγόρα είναι δείγμα ενός αισιόδοξου ανθρωπισμού, που ταιριάζει προς τον ευρωπαϊκό διαφωτισμό.[[4]](#footnote-4) Σε αντίθεση προς τον αισιόδοξο Πρωταγόρα κινείται ο βαρύθυμος Ησίοδος στα *Ἔργα* του.[[5]](#footnote-5)

Με θαυμαστή λογική[[6]](#footnote-6) και με βήματα απόλυτα συνδεδεμένα στη βάση του ζεύγους "πρόβλημα-θεραπεία" ο Πρωταγόρας παρουσιάζει οργανωμένα αλλά συνάμα και γλαφυρά τα στάδια της εξέλιξης του ανθρώπινου γένους. Δίνει ταυτόχρονα μια τελεολογική ερμηνεία στην πορεία του πολιτισμού εμφανίζοντας σε ένα ακόμη σημείο συγγένεια με τον Αριστοτέλη, ο οποίος υπογράμμισε μεταξύ των τεσσάρων αιτιών που προωθούν τη διαδικασία πραγμάτωσης ενός αντικειμένου ιδιαίτερα τον *σκοπό*.[[7]](#footnote-7) Υπάρχει, όμως, και η αντίθετη άποψη που ελέγχοντας αυστηρά λογικά την επιχειρηματολογία του σοφιστή υποστηρίζει ότι το ζητούμενο από τον Πρωταγόρα δεν είναι να αποδείξει ότι τα λεγόμενά του περιέχουν ισχυρή δόση αλήθειας, αλλά να τεκμηριώσει τον ισχυρισμό του ότι η πολιτική αρετή διδάσκεται, όπως διδάσκεται η γεωμετρία. Αν δεν ξεχάσουμε αυτό ακριβώς το σημείο, τότε θα διαπιστώσουμε, συμφωνα με αυτήν τη λογική, ότι η επιχειρηματολογία του συνιστά καθαρή άγνοια ελέγχου[[8]](#footnote-8).

|  |  |
| --- | --- |
| **Αιτίες δημιουργίας του ανθρώπινου πολιτισμού** | **Στάδια εξέλιξης του ανθρώπινου πολιτισμού** |
| Θεογονία | Από το άτομο |
| Γλώσσα | στην κοινωνία |
| Υλικός πολιτισμός | Από την κοινωνία |
| Κοινωνία | στην οργανωμένη κοινωνία |
| Δίκαιο | Από την οργανωμένη κοινωνία |
| Νόμοι | στην κοινωνία δικαίου |

Αν κρίνουμε με βάση τα τελευταία πορίσματα επιστημών, όπως η κοινωνική ανθρωπολογία, η θρησκειολογία, αλλά και της φιλοσοφίας, θα διαπιστώσουμε ότι ο Πρωταγόρας όχι μόνο δεν υποπίπτει σε ιστορικά σφάλματα, αλλά κωδικοποιεί και εκθέτει με άψογο τρόπο τα εμπόδια και τα επιτεύγματα της ανθρώπινης ιστορίας:

α) **φόβος ‣ θεογονία**: Ο πρώτος άνθρωπος πιέστηκε από τα φυσικά στοιχεία και τα προσκόμματα που του προέβαλλε η φύση και αναγκάστηκε να αποθεώσει τις πηγές των κινδύνων και να τις λατρέψει, να τις προσκυνήσει, για να τις εξευμενίσει.

β) **ανάγκη συνεννόησης ‣ γλώσσα**: Κατορθώνοντας να συμφιλιωθεί κατά κάποιον τρόπο με τη φύση, ένιωσε την ανάγκη να συνεννοηθεί με τον διπλανό του, για να διευκολυνθεί η βελτίωση των υλικών συνθηκών της ζωής. Γι' αυτό δημιούργησε τη γλώσσα. Είναι άξιο παρατήρησης ότι ο Πρωταγόρας υπογραμμίζει τον διττό χαρακτήρα της γλώσσας: *φωνήν - ὀνόματα* δηλ. σύμφωνα με την ορολογία της σύγχρονης γλωσσολογίας: σημαίνον (*φωνήν*) και σημαινόμενο (*ὀνόματα*).

γ) **δύσκολες συνθήκες ζωής ‣ υλικός πολιτισμός**: Το επόμενο προσιτό βήμα των πρώτων ανθρώπων, οι οποίοι μπορούσαν πια να συνεννοηθούν, ήταν να στραφούν προς τη βελτίωση των υλικών όρων και συνθηκών της διαβίωσής τους. Με τη χρήση της γλώσσας επικοινωνούσαν και κατόρθωσαν να βελτιώσουν στα θεμελιώδη τουλάχιστον στοιχεία τον καθ' ἡμέραν βίον:

* σπίτια
* ρούχα
* υποδήματα
* κρεβάτια
* αγροτικά προϊόντα διατροφής.

Αποτελούν σημαντικά ομολογουμένως βήματα, αφού αυξάνουν τις δυνατότητες προστασίας τους από καιρικές συνθήκες, θηρία και επικίνδυνες τροφές.

Η στροφή προς τα αγροτικά προϊόντα διατροφής υποδηλώνει ασφαλώς τη μετάβαση από την πρώτη, την τροφοσυλλεκτική περίοδο, στην επόμενη, την αγροτική και ταξική κοινωνία.

δ) **κίνδυνοι από την κατά μόνας ύπαρξη ‣ στροφή προς την κοινωνία**: Οι συνθήκες της μοναχικής, της μονήρους διαβίωσης ήταν ιδιαίτερα δύσκολες για τους πρώτους ανθρώπους, έστω κι αν ο υλικός πολιτισμός είχε προαχθεί. Η πηγή της αδυναμίας αυτήν ήταν η απουσία όπλων, η απουσία της πολεμικής τέχνης. Εύστοχα εδώ συσχετίζει ο Πρωταγόρας την πολεμική τέχνη με την πολιτική θεωρώντας την μάλιστα και μέρος της. Η αιτιολόγηση αυτού του συσχετισμού πρέπει να θεμελιωθεί στον ταξικό πλέον χαρακτήρα την περίοδο εκείνη της κοινωνίας. Μια κοινωνία ανισοτήτων και αντιθέσεων οδηγούνταν αναπόδραστα στην εκ νέου διάλυση και αποδιοργάνωση των μελών της.

ε) **κοινωνικές συγκρούσεις και ταραχές ‣ δικαιοσύνη (δίκη) και ηθική (αἰδώς)**: Ο Δίας, αναφέρει ο Πρωταγόρας, φοβήθηκε για την τύχη του ανθρώπινου γένους και έστειλε με τον Ερμή δυο ουσιώδη αποτρεπτικά μέσα:

* τη *δίκη* (δηλ. τους θετούς, τους γραπτούς νόμους) και
* την *αἰδῶ* (δηλ. τους εθιμικούς, τους άγραφους νόμους)[[9]](#footnote-9).

Με τη χρήση αυτών των στοιχείων έλπιζε πως οι άνθρωποι της αρχικής εκείνης κοινωνίας θα συμβίωναν ειρηνικά και ομαδικά.[[10]](#footnote-10) Γρήγορα, όμως, οι προβλέψεις αυτές διαψεύστηκαν. Γι' αυτό και η επόμενη ενέργεια του Δία ήταν, κατά τον μύθο, να επιβάλει τον *νόμον*, τον γραπτό νόμο της πολιτείας, που προβλέπει ότι όσοι πολίτες προχωρούν σε αντικοινωνικές, δηλ. άδικες ή ηθικά επίμεμπτες πράξεις, θα θανατώνονται.

στ) **κίνδυνος αντικοινωνικών ενεργειών και εκδηλώσεων ‣ καθιέρωση σκληρού νόμου**, που προβλέπει τον θάνατο όσων λειτουργούν αντικοινωνικά ή παράνομα. Ο λόγος είναι ασφαλώς προφανής: Η επιδίωξη του παντοτινού συνεκτικού ιστού μεταξύ των μελών μιας κοινωνίας επιτυγχάνεται τελικά σε ικανοποιητικό βαθμό.

ζ) Ο Πρωταγόρας κλείνει τον μύθο του επανερχόμενος στην αρχή της συζήτησης, όπου είχε ζητήσει ο Σωκράτης την απόδειξη του διδακτού χαρακτήρα της αρετής. Ο τρόπος και πάλι της έκφρασης είναι ενδεικτικός της ασφάλειας που περιβάλλει τον Πρωταγόρα καθώς και της πανελλήνιας επέκτασης του κύρους του.

**Συμπεράσματα**: Τα συμπεράσματα στα οποία οδηγούμαστε μετά από αυτήν την εξελικτική πορεία είναι:

1. Ο Πρωταγόρας είναι αγνωστικιστής (π.χ. *μόνον θεούς ἐνόμισεν*[[11]](#footnote-11)).
2. Ο κάθε άνθρωπος δεν μπορεί να ζήσει:

α) με την ίδια συμπεριφορά με τα ζώα·

β) χωρίς εφαρμογή της δικαιοσύνης·

γ) χωρίς στενή σχέση με τον κοινωνικό και πολιτικό χαρακτήρα της εποχής.

Οι απόψεις αυτές του Πρωταγόρα είναι γεμάτες αντιδογματικό και λογικοκρατούμενο ανθρωπισμό. Επιβεβαιώνουν την άποψη ότι *πάντων χρημάτων μέτρον ἄνθρωπος[[12]](#footnote-12)* και δείχνουν ένα δρόμο που προσφέρει πολύ σημαντική βοήθεια στον άνθρωπο της εποχής μας, στον ιδιώτη, που εγωκεντρικά αποστασιοποιείται σταδιακά από το κοινωνικό του περιβάλλον ακυρώνοντας το κοινωνικό, το πολιτικό του πρόσωπο. Το ζευγάρι, εξάλλου, *αιδώς* και *δίκη* αποτελεί τη βάση της φιλοσοφικής σκέψης της δυτικοευρωπαϊκής παιδείας και το θεμέλιο πολλών φιλοσοφικών και πολιτικών συστημάτων.[[13]](#footnote-13)

Συνιστούν ακόμη μια επιβεβαίωση της ποιοτικής διαφοράς του ανθρώπου από τα ατελέστερα είδη. Με την παρουσίαση της εξελικτικής αυτής πορείας του ανθρώπου και της ανόδου του από τα κατώτερα στάδια εξέλιξης στα ανώτερα δίνει στην ανθρώπινη ιδιότητα ένα διαφορετικό περιεχόμενο, το οποίο επιβάλλεται να κατοχυρωθεί και να διευρυνθεί. Αυτήν την ανάγκη ικανοποιεί και η καθιέρωση του κανονιστικού πλαισίου της κοινωνίας, δηλ. του δικαιακού κράτους, της πολιτικής κοινότητας που θεμελιώνεται στη βάση της δικαιοσύνης. Και η μυθική αυτή παρουσίαση της γέννησης του πολιτισμού και της κοινωνίας ολοκληρώνεται με μια εξίσωση που θα έπρεπε να καθοδηγεί τη σκέψη όλων των σημερινών ανθρώπων: **πολιτική αρετή και πόλη είναι ταυτόσημες**. Χωρίς την πρώτη η δεύτερη δεν υφίσταται.

**-**Πρόσφορη είναι η σύγκριση του μύθου του Πρωταγόρα με το μύθο του *Πολιτικοῦ* και με το ανάλογο χωρίο των *Νόμων* 713b κε. Ο μύθος του Πρωταγόρα έχει ως πλαίσιο τον αγώνα της αυτοσυντήρησης του ανθρώπου, ο οποίος, όταν δέχτηκε τα δώρα του Προμηθέα και του Ερμή, απέκτησε τα δώρα που του επέτρεπαν να επιβιώνει. Ο Πλάτων, στην αριστοκρατική του αντεπίθεση, δε λαμβάνει καθόλου υπόψη του την αρχή της ανθρώπινης αυτοδυναμίας και αυτοβοήθειας. Απηχεί αντιλήψεις της εποχής του Κρόνου, στην οποία δεν υπάρχει πάλη με τη φύση και όπου την άμεση φροντίδα για τον κοινωνικό βίο του ανθρώπου την έχουν θεία όντα. Εδώ ο σεβασμός και η δικαιοσύνη δεν αποτελούν την προϋπόθεση αλλά το αποτέλεσμα της καλής διακυβέρνησης· και η καλή διακυβέρνηση δε συνίσταται στην αυτοδιοίκηση των ανθρώπων αλλά στην κυβέρνησή τους από τους θεούς.[[14]](#footnote-14)

Αντίστοιχη αλλά γεμάτη λυρισμό και ποιητική δύναμη είναι η αναφορά στη γέννηση και την εξέλιξη του ανθρώπινου πολιτισμού που δίνει ο Σοφοκλής στο α' στάσιμο της *Ἀντιγόνης* (στ. 332-364) με προφανείς ομοιότητες αλλά και με μια διαφορετική σκοπιμότητα, την οποία πολύ χαρακτηριστικά αποτυπώνουν τα πρώτα λόγια του χορού: *Πολλά τά δεινά κοὐδέν ἀνθρώπου δεινότερον πέλει*.[[15]](#footnote-15)

**-πανταχῇ**: Εδώ σημαίνει τρόπο και όχι τόπο· δηλ. σε κάθε σύγκριση οι άνθρωποι αποδεικνύονταν ασθενέστεροι.

-**διά δικαιοσύνης πᾶσαν ἰέναι**: Η δικαιοσύνη απεικονίζεται ως οδός μέσα στην οποία πορεύεται ο άνθρωπος.[[16]](#footnote-16)

**-ἤ μή εἶναι πόλεις**: το διαζευκτικό *ἤ* έχει τη σημασία του *εἰ δέ μή*.

**-Αὕτη, ὦ Σώκρατες, τούτου αἰτία**: Εννοεί με αυτήν τη φράση τη διαφοροποίηση της στάσης των Αθηναίων στο ζήτημα της πολιτικής συμβουλής και της τεχνικής πληροφορίας και βοήθειας. Το υποκ. *αὕτη* σε θηλ. λόγω έλξης από το κατηγορούμενο *αἰτία* (αντί *τοῦτο*).

Αντώνης Μιχαηλίδης

**Φιλόλογος**

1. Βλ. σ. 71 του σχολ. εγχειριδίου. [↑](#footnote-ref-1)
2. Παρά τις διάφορες απόψεις σχετικά με τα επί μέρους θέματα που αναπτύσσονται στον *Πρωταγόρα*, όπως π.χ. εκείνες που θεωρούν ως επίκεντρο του διαλόγου την ηθική, την εκπαίδευση, την επιστημολογία κτλ., η κριτική δέχεται ότι το κεντρικό θέμα είναι το *διδακτόν* της αρετής. Το ίδιο θέμα έχει αναλύσει ο Πλάτων είτε ως κεντρικό είτε ως δευτερεύον και στους διαλόγους *Λάχης, Εὐθύδημος, Μένων* καθώς και στους αμφισβητούμενους *Αλκιβιάδης Γ', Θεάγης* και *Κλειτοφῶν*. Ο Ισοκράτης στον λόγο του *Κατά τῶν* *Σοφιστῶν*, που χρονολογείται περί το 390 π.Χ., κινούμενος στο ίδιο αντισοφιστικό κλίμα με τον Πλάτωνα, απορρίπτει την άποψη ότι η αρετή είναι διδακτή. [↑](#footnote-ref-2)
3. Βλ. μια πολύ εμπεριστατωμένη τεκμηρίωση της άποψης αυτής στο VLASTOS (1994): σ. 317-318 κυρίως αλλά και σε όλο το κεφάλαιο. [↑](#footnote-ref-3)
4. Βλ. ΣΤΕΦΟΣ (1984): σ. 113-114. [↑](#footnote-ref-4)
5. Βλ. ΣΤΕΦΟΣ (1984): σ. 114. [↑](#footnote-ref-5)
6. Βλ. ΤΣΕΚΟΥΡΑΚΗΣ (1998): σ. 301. [↑](#footnote-ref-6)
7. Οι άλλες τρεις αιτίες, που προηγούνται λογικά του σκοπού, είναι η *ύλη*, η *μορφή* και η *ενέργεια*. [↑](#footnote-ref-7)
8. Βλ. TAYLOR (1992): σ. 288. Η επιχειρηματολογία του Πρωταγόρα, σύμφωνα με την άποψή του, είναι ευλογοφανής, αλλά βασίζεται στην απλή ταύτιση της αρετής με τις παραδόσεις ενός υπαρκτού πολιτισμένου κράτους. [↑](#footnote-ref-8)
9. Εύστοχα έχει χαρακτηριστεί ο Πρωταγόρας ως εισηγητής της ροής του Ηράκλειτου στην ηθική. Βλ. ΤΑΤΑΚΗΣ (χ.χ.): σ. 18. [↑](#footnote-ref-9)
10. Αξίζει στο σημείο αυτό να παρατηρηθεί ότι ο Πρωταγόρας ή ο Πλάτων, που αναπαράγει τα λόγια του περίφημου σοφιστή, προβαίνει σε έναν αναχρονισμό: Ταυτίζει χρονικά την εμφάνιση στις ανθρώπινες κοινωνίες των άγραφων-εθιμικών κανόνων με τη δημιουργία των θετών-γραπτών. Αυτό, όμως, είναι ανιστόρητο, αφού οι θετοί νόμοι (η *δίκη*) είναι προϊόν ιδιαίτερα ώριμης κοινωνίας με πηγή ασφαλώς τους άγραφους-εθιμικούς. [↑](#footnote-ref-10)
11. Ο τρόπος με τον οποίο αναφέρεται στους θεούς είναι ιστορικός, περιγραφικός και όχι λατρευτικός. [↑](#footnote-ref-11)
12. Βλ. Πρωτ. *Καταβάλ*. απ. 1. [↑](#footnote-ref-12)
13. Βλ. ΠΑΠΑΝΟΥΤΣΟΣ (1985): σ. 227-228 [↑](#footnote-ref-13)
14. Βλ. VLASTOS (1994): σ. 223. Για τα κείμενα αυτά βλ. στο τέλος των ερμηνευτικών ης παρούσας ενότητας. [↑](#footnote-ref-14)
15. Βλ. Σοφ. Ἀντιγ. στ. 332-333. Αντίστοιχες αναφορές υπάρχουν και στον Ευριπίδη (*Ἱκέτ*. στ. 195 κε.), στον Ησίοδο (*Ἔργ*. στ. 109-201) και βεβαίως και στον Αισχύλο (*Προμ. Δεσμ*. στ. 448-506). [↑](#footnote-ref-15)
16. Βλ. SAUPPE (1889): σ. 69. [↑](#footnote-ref-16)